題僧院紫竹
作者：陳陶
朝代：唐

paragraphs: 喜遊蛟井寺，復見炎州竹。
杳靄萬丈間，嘯風清獨速。
江南正霜霰，吐秀弄顓頊。
似瑞驚堅貞，如魔試金粟。
笋非孝子泣，文異湘靈哭。
金碧誰與鄰，蕭森自成族。
新聞赤帝種，子落毛人谷。
遠祖賜鷦鵬，遺芳遍南陸。
對煙蘇麻醜，夾澗篔簹伏。
美譽動丹青，瓌姿豔秦蜀。
因緣鹿苑識，想像虵丘斸。
幾葉別黃茅，何年依白足。
龍樹蟄一花，砌瑤掃雲屋。
色靜曼仙花，名高給孤獨。
青蔥太子樹，灑落觀音目。
法雨每霑濡，玉毫時照燭。
離居鸞節變，住冷金顏縮。
豈念葛陂榮，幸無祖父辱。
光搖水精串，影送蓮花軸。
江鶩日相尋，野鶚時寄宿。
幽香入茶竈，靜翠直碁局。
肯羨垣上蒿，自多籬下菊。
從來道生一，況伴龜藏六。
棲託詎星迴，檀欒已雲矗。
霞杯傳縹葉，羽管吹紫玉。
久絕釣竿歌，聊裁竹枝曲。
媿生黃金地，千秋爲師綠。